Thorhild Widvey hyrer oftere private konsulentselskaper enn forskere. Hittil har hun bestilt 25 utredninger og rapporter.

– Det ser ut som man tror at evaluering av ressursbruken vil føre til god kulturpolitikk. Det er grenser for hvor langt man kan komme med en økonomigjennomgang.

Forskeren synes likevel at det kvantitative er for dominerende i de statlige utredningene.

– Departementet legger mer vekt på revisjon og økonomigjennomgang enn på kunnskapsinnhenting og kvalitative vurderinger, sier Hylland som understreker at han ikke hevder at dette er grunnen til at hans institutt har tapt enkelte oppdrag.

– Velger alltid det beste tilbudet

Statssekretær Bjørgulv Vinje Borgundvaag (H) i Kulturdepartementet avviser at dagens regjering har en forkjærlighet for private konsulentselskaper.

– Når vi lyser ut oppdrag, velger vi alltid det tilbudet som svarer best på anbudet i en kombinasjon av kvalitet og pris, sier Vinje Borgundvaag.

Statssekretæren forteller at departementet har et driftsbudsjett på 140 millioner i året, med en egen post som er satt av til bruk av konsulenter og eksterne utredninger. Han understreker at departementet alltid følger regelverket for anskaffelser i staten.

– Det vil alltid være individuelle vurderinger som ligger til grunn for disse utredningene, sier Borgundvaag.

Formålet med konsulentbruken er kunnskap, ifølge Borgundvaag.

– Når staten skal bruke mange penger, er det viktig å sørge for at man bruker pengene riktig. Vi er opptatt av å få et best mulig kunnskapsgrunnlag for beslutningene vi fatter, sier Borgundvaag.

Arbeiderpartiets Arild Grande er overrasket over det store antallet utredninger under kulturminister Widvey.

– Dette viser en kulturminister som verken har egen politikk eller stoler på eget embetsverk. Det er bra med kunnskap, men nå har det snart gått to år uten at Widvey egentlig har levert noe som helst, annet enn en rekke utredninger. De vanskelige og store spørsmålene skyver hun bare fremfor seg, sier Arild Grande.

Han viser blant annet til Stortingsmeldingen om NRK. Forut for Stortingsmeldingen bestilte Widvey to utredninger fra konsulentselskaper.

– Men i kringkastingsmeldingen sier hun bare at spørsmålet om finansiering må utredes på nytt. Hva var da vitsen med den forrige utredningen? Gjennomføringskraft er tydeligvis erstattet med utredningskraft, sier Grande.